	Mis Mai a Mis Tachwedd [croes, traws, sain, llusg]

	



	
	Hawddamor, glwysgor glasgoed,

	
	



	
	Fis Mai haf, canys mau hoed,

	
	



	
	Cadarn farchog, serchog sâl,

	
	



	4
	Cadwynwyrdd feistr coed anial,

	
	



	
	Cyfaill cariad ac adar,

	
	



	
	Cof y serchogion a'u câr,

	
	



	
	Cennad nawugain cynnadl,

	
	



	8
	Caredig urddedig ddadl.

	
	



	
	Mawr a fudd, myn Mair, ei fod,

	
	



	
	Mai, fis difai, yn dyfod

	
	



	
	Ar fryd arddelw, frwd urddas,

	
	



	12
	Yn goresgyn pob glyn glas.

	
	



	
	Gwasgod praff, gwisgad priffyrdd,

	
	



	
	Gwisgai bob lle â'i we wyrdd.

	
	



	
	Pan ddêl yn ôl rhyfel rhew,

	
	



	16
	Pill doldir, pall adeildew –

	
	



	
	Digrif fydd, mau grefydd grill,

	
	



	
	Llwybr obry lle bu'r Ebrill – 

	
	



	
	Y daw ar uchaf blaen dâr

	
	



	20
	Caniadau cywion adar,

	
	



	
	A chog ar fan pob rhandir,

	
	



	
	A chethlydd a hoywddydd hir,

	
	



	
	A nïwl gwyn yn ael gwynt

	
	



	24
	Yn diffryd canol dyffrynt,

	
	



	
	Ac wybren loyw hoyw brynhawn,

	
	



	
	A glaswydd aml a glwyswawn,

	
	



	
	Ac adar aml ar goedydd,

	
	



	28
	Ac irddail ar wiail wŷdd,

	
	



	
	A chof fydd Forfudd f'eurferch,

	
	



	
	A chyffro saith nawtro serch.


	
	



	
	    Annhebig i'r mis dig du

	
	



	32
	A gerydd i bawb garu,

	
	



	
	A bair tristlaw a byrddydd

	
	



	
	A gwynt i ysbeilio gwŷdd,

	
	



	
	A llesgedd, breuoledd braw,

	
	



	36
	A llaesglog a chenllysglaw,

	
	



	
	Ac annog llanw ac annwyd,

	
	



	
	Ac mewn naint llifeiriaint llwyd,

	
	



	
	A dwyn sôn mewn afonydd,

	
	



	40
	A llidio a duo dydd,

	
	



	
	Ac awyr drymled ledoer

	
	



	
	A'i lliw yn gorchuddio'r lloer.

	
	



	
	Dêl iddo, rhyw addo rhwydd,

	
	



	44
	Deuddrwg am ei wladeiddrwydd.



